Fredag eftermiddag midt i myldretiden skete der en voldsom hændelse for øjnene af vidner i Nordborggade i Aarhus C.

En 26-årig mand var kommet kørende i Nordborggade og holdt stille i et kryds, da der kom en bil bagfra og standsede op. En yngre mand steg ud af bilen og gik hen til den 26-åriges bil og satte sig ind.

Læs også Ekstremt drabsforsøg: Hugget i hovedet fire gange med økse

Der opstod tumult og slagsmål i bilen mellem de to mænd, og i forbindelse med slagsmålet blev den 26-årige mand stukket flere gange med en kniv.

"Han fik tre overfladiske snitsår i arm og nakke. Det er ikke alvorligt," fortæller Østjyllands Politis vagtchef Morten Bang Rasmussen til Lokalavisen.

Korthåret yngre mand

Efter slagsmålet og knivstikkeriet stak den anden mand af.

"Vidner forklarer, han sætter sig tilbage i sin bil og kører væk," fortæller vagtchefen.

Den 26-årige mand, der blev overfaldet, var alene i sin bil. Han kender ikke den mand, der kom ind i hans bil og stak ham kniv. Knivstikkeren beskrives som en almindeligt bygget mand på 20-30 år med kort hår. Det vides ikke, om han var alene i sin bil

Læs også Dødsbilist efterlyses: Kender du ejeren af denne bil?

Politiet har ikke nogen beskrivelse af hans bil, og man kender ikke motivet til overfaldet.

"Vi er i gang med at efterforske sagen."

Episoden blev anmeldt fredag klokken 15.31.